ในวันธรรมดา เชื่อว่ามีเพื่อนๆ หลายคนเคยอยากทานอาหารทะเล แต่ไม่อยากขับรถไปไกลถึงชายทะเลใช่ไหมล่ะคะ แต่จะกินที่ร้านไหนดีน้าาา น้องหลุมดำขอแนะนำร้าน Yue Kee SEAFOOD (หยู-กี่) ที่ SHOW DC บรรยากาศภายในร้านตกแต่งให้เหมือนอยู่ทะเลด้วยแหที่ออกแบบให้เหมือนคลื่น จุดเด่นของร้านอยู่ที่วัตถุดิบที่สดใหม่ ของเข้าร้านทุกเช้าค่ะ

พวกเราเลือกที่นั่งกันได้แล้ว ก็ขอลองเมนูซิกเนเจอร์ของร้านอย่าง "ผัดไทยกุ้งล็อบสเตอร์" (1,200.-) เสิร์ฟผัดไทยมาพร้อมกับกุ้งล็อบสเตอร์ได้อลังการงานสร้างมากๆ แค่เห็นก็อดใจไม่ไหวต้องหยิบมือถือมาถ่ายรูปอวดเพื่อนรัวๆ ผัดไทยรสชาติกลางๆ เด็กกินได้ ผู้ใหญ่กินดี กุ้งล็อบสเตอร์ก็เนื้อเด้ง เด็ดดวงใช้ได้เลยล่ะ ตามด้วย "กุ้งแม่น้ำเผา" (850.-) กุ้งย่างสุกกำลังดี ขนาดถูกใจ เราจะจิ้มกับมันกุ้งเยิ้มๆ หรือน้ำจิ้มซีฟู้ดรสแซ่บ ที่ทางร้านทำเองก็เลิศ "กุ้งสวรรค์" (290.-) เป็นอีกเมนูที่น่าลองเป็นอย่างยิ่ง กุ้งผัดไข่เค็มกรุบกรอบ เบสด้วยเส้นสปาเกตตีทอดที่ทำเป็นเรือ และหมี่กรอบที่สามารถทานเล่นได้เลยค่ะ

แต่ถ้ามากันเป็นแก๊งใหญ่ต้องไม่พลาดที่จะสั่ง "เจ้าสมุทรชุดใหญ่" (2,550.-) ชุดใหญ่จุใจทั้งโต๊ะ ทั้ง หมึกไข่เผา, กุ้งแก้ว, กุ้งแชบ๊วย, หอยแมลงภู่, ปูม้า, หอยนางรม, หอยหวาน, หอยเชลล์ จัดหนักจัดเต็มสุดๆ แค่เห็นก็น้ำลายไหลแล้ว งานนี้ใครที่ชอบซีฟู้ดสดๆ ไม่ต้องขับรถไปไกลถึงชายทะเลแล้วค่า 